পি সারা ওভালে পুরনো আভিজাত্যের ছোঁয়া। গ্যালারি বলতে একচালা টিনের তিনটি ঘর। যেগুলোতে অস্থায়ী চেয়ার বসিয়ে দেয়া হয় দর্শকদের জন্য। উত্তর-পশ্চিম প্রান্তে প্রেসিডেন্ট আর ভিআইপি বক্স। এগুলোও বহুতল ভবন নয়। বক্স দুটির নিচে সারি সারি কাঠের বেঞ্চ। যেটিকে গ্র্যান্ড স্ট্যান্ড বলেই চালিয়ে দেয়া যায়। যেখান থেকে একটু পরপর উড়ছিলো শ্রীলঙ্কা-বাংলাদেশের পতাকা। দৃশ্যটাকে ঐক্য আর সাম্যের প্রতীক বলেই মানলেন অনেকে। কলম্বো টেস্টের দুইদিন মাঠের বাইরের এই দৃশ্য সবার মন কেড়ে নেয়। আর মাঠের ভেতরে মনকাড়া ব্যাটিং করে সকল আলো কেড়ে নিলেন একজন। তিনি দিনেশ চান্ডিমাল। তার ব্যাটিং দ্যুতিতেই কলম্বো টেস্টের প্রথম দিন ব্যাটিং বিপর্যয়ে পড়া শ্রীলঙ্কা তাদের প্রথম ইনিংস ৩৩৮ পর্যন্ত নিয়ে যেতে পারলো।